Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 194/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»SZEGEDI TÜKÖRPONTY«

EU-nr.: PGI-HU-02491 — 6. marts 2019

BOB ( ) BGB (X)

1. Betegnelse

»Szegedi tükörponty«.

2. Medlemsstat eller Tredjeland

Ungarn.

3. Beskrivelse af landbrugsproduktet eller fødevaren

3.1. Produkttype

Kategori 1.7: Fisk, bløddyr, skaldyr, ferske, og produkter på basis heraf.

3.2. Beskrivelse af produktet med betegnelsen i punkt 1

Den geografiske betegnelse »Szegedi tükörponty« henviser til levende fisk fra opdræt af den statsanerkendte karpeart Szeged spejlkarpe og dens rensede, fileterede kød.

Fisken er grønbrun i farven med en gul bug og reflekterende, rundagtige skæl. Dens sidelinje er jævn, og den har en høj ryg. Forholdet mellem kroppens længde og højde (profilindekset) er 2,3-2,4. Fiskene sælges den tredje sommer efter udklækning, når de har nået en vægt på mellem 1 800 og 2 400 g.

»Szegedi tükörponty« har flaget, rødligt, aromatisk kød og ingen bismag. Det har et højt proteinindhold (mere end 19 %) og et lavt fedtindhold (mindre end 10 %).

3.3. Foder (kun for animalske produkter) og råvarer (kun for forarbejdede produkter)

Fiskenes primære føde er de naturlige organismer, der findes i damme (plankton, orme og insektlarver). Der anvendes andet foder (foderstoffer, majs, hvede) med et stivelsesindhold på 2,5-3,0 pr. kg kropsvægt som supplement til den naturligt forekommende føde i henhold til fiskens alder. Foderet må ikke indeholder GMO’er.

Fiskene fodres i henhold til deres appetit indtil slutningen af juni. Derefter vurderes anvendelsen af foder pr. dam på baggrund af prøvefiskeri.

Det anvendte supplerende foder (foderkorn, kommercielt koncentrat og foderblandinger og foderstoffer) er ikke tilgængeligt inden for det afgrænsede geografiske område og kommer derfor udefra.

Som supplement til den naturligt forekommende føde fodres fisk i de forskellige aldersklasser i løbet af året som følger:

— gydefisk: almindelig hvede og majs hele året, proteinrigt fiskefoder før formering

— ungt yngel: foder til ungt yngel

— små fisk: foder til små fisk, idet der afsluttes med knækket hvede eller knækket majs

— fisk på to somre: knækket hvede, knækket majs, hel hvede og majskorn

— markedsklare (tre somre) fisk: hvede af god kvalitet og majskorn.

Afhængig af vejret gives gydefisk i vinterdamme eller opbevaringsbeholdere (primært ungfisk) mindre mængder majs eller hvedekorn om vinteren.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Szegedi tükörponty« (opfedning, formering og opdræt) skal finde sted i det afgrænsede geografiske område, jf. afsnit 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det administrative område Szeged nord for M43 mellem motorvej M5 og vejen »Irma majori út« i Sándorfalva samt yderzonen af Sándorfalva. Et system af fiskedamme med cirkulære diger, der består af 141 enkeltstående damme beliggende på land langs både højre og venstre bred af hovedkanalen Algyő (sektion 1+120 og 11+120).

5. Tilknytning til det geografiske område

Produktets tilknytning til det geografiske område er baseret på produktets kvalitet.

Fehér-søen, der ligger nord for Szeged, nær Ungarns sydlige grænse, er blevet dannet gennem århundreder, efterhånden som det naturlige afvandingsområde Dél-Alföld med dets saltholdige jord fyldtes med vand i perioder med oversvømmelser.

De mineraler, der blev blandet sammen og akkumuleret gennem århundreder med oversvømmelser, påvirkede den oprindelige jord under søen i en sådan grad, at områder, der tørrede op i løbet af sommeren, blev farvet hvide af de salte, der blev efterladt. Et system af fiskedamme bestående af i alt 141 damme, og som dækker mere end 2 000 hektar, blev opført på den oprindelige jord på uigennemtrængelig jordbund med et højt indhold af natriumkarbonat ved hjælp af dæmninger. Søens vand har en pH-værdi på over 8.

Opførelsen af det indkapslede damsystem Fehértó blev påbegyndt i 1932 og afsluttet i 1960. Anlægget »Új halastó« (ny fiskedam) blev taget i brug i 1982. Dette resulterede i dannelsen af et fiskeopdrætssystem med 141 på hinanden tilstødende fiskedamme, der dækker mere end 2 000 hektarer, og som er en del af et fælles vand- og vandforsyningssystem.

Området har sit eget mikroklima. Det store vandområde kan modstå mindre vejrfænomener. Kold luft, der kommer ind med store vejrfronter og kraftige stød, kan afkøle vandet i dammene med 4-5 °C i løbet af en enkelt dag. Der er i gennemsnit 32 dage om året, hvor temperaturerne stiger til over 30 °C, og 89 sommerdage, hvor temperaturerne når op på 25 °C, mens der er mere end 2 100 solskinstimer. En fordel ved klimaet er, at fiskene kan flyttes uden for i midten af marts og kan fodres tidligt. Efteråret er langt, og isen på fiskedammene smelter ofte om vinteren.

Vandkvaliteten i fiskedammene sikres ved, at vandet leveres via et dobbelt pumpesystem fra Algyő-hovedkanalen, som dels forsynes af grundvandet og dels af floden Tisza.

Årtiers forskning, der tager hensyn til miljøforhold og fiskeopdrætsmetoder, har resulteret i dyrkning af en genetisk resistent fiskeart med et lavt fedtindhold, der er godt tilpasset de lokale forhold, og som er blevet anerkendt af staten. Fiskene opdrættes ved hjælp af teknologi, der er tilpasset forskellige aldersgrupper.

Den produktionsteknologi, der anvendes til små fisk, fisk på to somre og fisk på tre somre, der er klar til at blive markedsført, er blevet udviklet og konsekvent anvendt under hensyntagen til det saltholdigt produktionsmiljø.

Den omstændighed, at fiskedammene er opført på saltholdig jord, sikrer en fremragende iltforsyning, og der er ingen mulighed for, at stoffer, der er skadelige for smagen, ophobes i fiskene. Det alkaliske vand i dammene giver fiskene en særlig vitalitet og modstandsdygtighed. Det flagede, rødlige, aromatiske kød fra fisk, der er opdrættet i disse damme, og dets friske smag uden bismag kan direkte tilskrives disse omstændigheder.

Larverne produceres ved kunstig befrugtning i reagensglas af æg taget fra hunpopulationen. I løbet af det første år opdrættes der små fisk i små damme, der måler nogle få hektarer, og den naturligt forekommende føde skal suppleres med foder til små fisk. Fodringen af små fisk opdeles i flere faser, idet fodringen tilpasses aldersgruppens energibehov i de tidlige og sene opdrætsfaser. I den tidlige opdrætsfase skal der anvendes foder til små fisk med et højt proteinindhold (25-30 %). Efterhånden som de vokser, skiftes der til foder med 20-25 % protein, inden den sene opdrætsfase afsluttes med foder med et proteinindhold på 20 %.

Den vigtigste kilde til føde til fisk på to og tre somre er den føde, der forekommer naturligt i vandet (plankton, insektlarver og orme). Anvendelsen af organisk gødning bidrager til at sikre mængden af naturligt forekommende føde i dammene. Den umiddelbare tilgængelighed af naturlige ernæringskilder fremmer udviklingen af muskelstrukturen og fiskens høje proteinindhold. Små fisk fodres med foderstoffer, mens fisk på to og tre somre fodres med knækkede eller hele hvede- og majskorn for at opfylde deres energibehov.

Fiskene fodres afhængig af deres appetit indtil udgangen af juni, og derefter baseres den mængde foder, der skal anvendes, på baggrund af prøvefiskeri. Denne metode gør det muligt at opdrætte fisk med et lavt fedtindhold.

De opdrættede fisks kvalitet og smag påvirkes direkte af den gode ilttilførsel på søbunden i fiskedammene, der er opført på saltholdig jord, og der er ingen mulighed for, at stoffer, der er skadelige for smagen, ophobes i fiskene.

»Szegedi tükörponty« har flaget, rødligt, aromatisk kød og ingen bismag. Det har et højt proteinindhold (mere end 19 %) og et lavt fedtindhold (mindre end 10 %). Disse særlige kvaliteter skyldes den individuelt opdrættede art og de miljømæssige forhold og opdrætsmetoder (opførelsen af fiskedammene på saltholdig jord og det foder, der anvendes).

Kødet fra »Szegedi tükörponty« har et højt proteinindhold, et lavt fedtindhold og en meget aromatisk smag. Disse kvaliteter bidrager til at fremme forbruget af fisk.

Fileteret »Szegedi tükörponty« er meget populær i hotel- og restaurationsbranchen og hos forbrugerne.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://gi.kormany.hu/foldrajzi-arujelzok

(1) EUT L 343 af 14.12.2012, s. 1.